text: মহাকাশ থেকে পৃথিবী কত সুন্দর! ভিডিও তুলে পোস্ট করলেন অভিযাত্রী! বিস্ময়ে মুগ্ধ সকলে - TheWall
  দ্য ওয়াল ব্যুরো: বাইরে থেকে পৃথিবী দেখতে এত সুন্দর, আগে ভাবতে পারেননি মহাকাশচারী ভিক্টর গ্লোভার।‌ নিজেকে সামলাতে না পেরে মহাকাশ স্টেশন থেকেই একের পর এক ছবি, ভিডিও তোলেন। গত বুধবার তারই একটি ভিডিও পোস্ট করেন টুইটারে। মহাকাশ থেকে নীল পৃথিবীর দৃশ্য দেখে রীতিমতো মুগ্ধ নেটিজেনরা!
  ৪৩ বছরের ভিক্টর জানিয়েছেন তিনি ছবি তুলে সন্তুষ্ট নন। কারণ পৃথিবী যে কতটা সুন্দর, সেটা এই ছবিতে ধরা পড়েনি। নিজেই লিখেছেন, "ভিডিওটা দেখে বোঝার উপায় নেই পৃথিবী কতটা সুন্দর দেখতে আসলে। বাইরে থেকে কতটা সুন্দর দেখতে লাগে। যদিও অসাধারণ অনুভূতি হচ্ছে, কারণ এটিই প্রথম ভিডিও আমি তুললাম।" ইতিমধ্যেই সেই আবছা ভিডিওটির ২০ লক্ষ ভিউ ছাড়িয়েছে। সঙ্গে ১ লক্ষ লাইক, ও অজস্র মন্তব্যে ভরে গেছে।
  গত সপ্তাহে নাসার কেনেডি স্পেস স্টেশন থেকে ২৭ ঘণ্টা পর আন্তর্জাতিক মহাকাশ ষ্টেশন আইএসএস-এ পৌঁছান চারজন মহাকাশচারী। যা স্পেসএক্স ক্রু-১ মিশনের একটি অংশ। সেখানে ছিলেন মহাকাশচারী কেট রুবিন্স, সের্গেই রিজিকভ, সের্গেই কুদসয়োর্চকভ ও ভিক্টর গ্লোভার।
  সিএনএন-কে দেওয়া একটি সাক্ষাৎকারে ভিক্টর জানিয়েছেন যেকোনও কিছুর প্রথম দৃশ্য বা অভিজ্ঞতা কেউ আসলে ভুলতে পারেন না। তেমনই প্রথমবার মহাকাশ থেকে পৃথিবীর দৃশ্য তিনি কোনও দিন ভুলতে পারবেন না। নিজে মুখে বললেন, "আমার কাছে লক্ষ লক্ষ ছবি আছে। কিন্তু জানলার বাইরে দিয়ে তাকিয়ে প্রথমবার যখন দেখলাম আমার কথা বন্ধ হয়ে গিয়েছিল। এত সুন্দর, আমি ভাবতেই পারিনি।"